Figgeu! Tra stramui, a figgetta ch’a comensa o nio, travaggi in casa, unna meza rivoluçion in Catalogna, chì l’ea da-i 4 de settembre che no scriveiva ciù ninte! E pròpio oua che comensa à vegnî o bello! Perché o senso do contâ a stöia de mæ attivitæ co-o zeneise o l’è che à un bello momento a piggia à mescciâse co-a stöia generale de l’attivismo zeneixista… e lì da dî ghe n’è ben ben, ascì pe mette un pittin à cadello çerte scituaçioin, çerte persoñe…
Donca repiggemmo o fî; eimo restæ à l’iniçio de l’autunno do 2013. Succede che meixi avanti, in primmaveia, aiva visto che in ottobre se saiæ tegnuo in Portgallo un festival de lengue minoritäie (veddi chì: http://www.cidles.eu/events/conference-ele-2013/language-fair/) e che, se açettavan a candidatua, pagavan ascì i costi de trasferta. Mi m’è parsciuo interessante e ò pensou de candidâ a Liguria. M’an domandou “à nomme de che associaçion, ente, organismo” presentava quella candidatua.
Li pe lì no m’è vegnuo in cheu ninte de megio che inventâme l’existensa de unn’associaçion imaginäia, ciammâ “Che l’inse!”, pe poei anâ avanti co-o formuläio. E coscì a l’è nasciua “Che l’inse!”, che tanto peiso a l’aviæ conseguio inti anni apreuvo. Donca arriva ottobre e dovemmo partî; a-a fin i costi coverti da l’organizzaçion do Festival no ean à basta pe pagâ a grande spediçion che aiva pensou de inandiâ. Ghe semmo anæti solo a Júlia e mi, in rappresentansa da Liguria (sic!); se semmo fæti quarche giorno in Portogallo, graçie à l’Union Europea (finançiatoa de l’operaçion). E pöi dixan che dâse breiga co-o zeneise o no pòrta ninte…
Lascemmo perde o spettacolo che emmo dovuo presentâ, de muxica e poexie: o restià un unicum inta nòstra stöia (mæ e da Júlia intendo). A cösa a ciù importante a l’è stæta a conoscensa, fæta inte quella occaxon, do grande soçiolinguista Vittorio dell’Aquila, co-o quæ emmo comensou à raxonâ (e a travaggiâ) inte settemañe apreuvo. Chi no se mescia o no riesce à mesciâ ninte, ven da dî…
Lescico
Apreuvo: seguenti
Ascì: anche
Avanti: prima
Cadello (mette à): mettere in riga
Cheu (vegnî in): venire in mente Inandiâ: organizzare
Mesciâ: muovere
Fî: filo
Nio: nido
Stramui: traslochi
lij_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn ita_Latn epo_Latn min_Latn lij_Latn